雪中醉題
作者：鄭思肖
朝代：宋

paragraphs: 玄雪冥冥凝不飛，朔雪灑灑晴還落。
水神恣意弄奇怪，宇宙一白陰風惡。
南州客子心飄颻，狂發長歌破寂寥。
醉中瀏亮金石聲，精神秀發意氣驕。
故人睨目嗔我怪，撫掌大笑群兒駭。
我家萬卷列中堂，古人顛怪皆曾載。
須臾酒醒那得知，索紙落筆蛟龍飛。
明曉火輪飛出海，來看壁上新題詩。